<classify> WAZIRI wa Ardhi, Nyumba na Maendeleo ya Makazi, William Lukuvi ametoa wito kwa wakuu wa mikoa kuhakikisha wanawalinda wamiliki wa ardhi ambao wapo kisheria.Alitoa agizo hilo juzi wakati wa Mkutano wa Mashauriano kati ya serikali, wafanyabiashara na wawekezaji uliofanyika mjini Kibaha na kuongozwa na Waziri wa Nchi, Ofisi ya Waziri Mkuu Uwekezaji, Angellah Kairuki. Wawekezaji na wafanyabiashara walipata nafasi kufikisha malalamiko yao, ambayo ni kikwazo katika shughuli zao.Lukuvi alibainisha kuwa Mkoa wa Pwani unaongoza kwa uvamizi na wilaya ya Bagamoyo ndiyo kinara. Aliongeza kuwa wakuu hao wa mikoa, wana askari wanaoweza kuwaondoa waliojimilikisha ardhi kinyume cha sheria.Tumieni mabaraza ya ardhi yaliyoundwa kisheria kuondoa wavamizi kwenye maeneo ambayo yanamilikiwa kisheria, alisema.Waziri wa Kilimo, Japhet Hasunga aliwahimiza wawekezaji kuwekeza kwenye kilimo cha alizeti na michikichi kwa ajili ya mafuta ya kupikia. Alisema kuna mahitaji ya mafuta ya kula tani 650 na Sh bilioni 675 zimekuwa zikitumika kuagiza mafuta kutoka nje ya nchi. Alisema wawekezaji wa mafuta ni wachache, hivyo wakipatikana wawekezaji wengi wataokoa fedha ambazo zinaenda nje ya nchi zibaki hapa nchini.Kuhusu mikopo kwa wakulima, alisema anayetaka kulima awasiliane na mfuko wa pembejeo na benki ya kilimo kupata taratibu. Akihitimisha mkutano huo, Waziri Kairuki aliwahahakikishia kuwa majibu yote ambayo hayajapatikana papo hapo, wizara inaandaa bango kitita ambalo malalamiko na changamoto zote zitajumuishwa na kupelekwa ngazi zote, ikiwemo kwa Rais na Waziri Mkuu.Aliwapongeza wawekezaji wazawa ambao wameweza kusajili miradi zaidi ya 70 kwa mwaka huu pekee. Alitaka benki kuondoa urasimu katika kutoa mikopo kwa wawekezaji wazawa na kuweka mazingira rafiki.Mkutano huo wa mashauriano wa siku moja ulihudhuriwa na mawaziri watatu na naibu mawaziri tisa. Mbali na Kairuki, Lukuvi na Hasunga, wengine waliokuwepo ni Naibu Waziri wa Madini Stanslaus Nyongo, Naibu Waziri wa Nchi, Ofisi ya Makamu wa Rais Muungano na Mazingira Mussa Sima, Naibu Waziri wa Maliasili na Utalii, Constantine Kanyasu na Naibu Waziri wa Mambo wa Ndani ya Nchi, Hamad Masauni.Wengine ni Naibu Waziri wa Fedha na Mipango Dk Ashatu Kijaji, Naibu Waziri wa Nishati Subira Mgalu, Naibu Waziri wa Mifugo na Uvuvi Abdallah Ulega, Naibu Waziri Ofisi ya Waziri MkuuKazi, Vijana na Ajira, Antony Mavunde na Naibu Waziri Ofisi ya Rais Tamisemi, Josephat Kandege.Pia walikuwepo viongozi wa taasisi wezeshi, mwenyekiti wa wafanyabiashara mkoa wa Pwani, mwenyekiti wa wafanyabiashara ndogo machinga, wawekezaji na viongozi wa halmashauri na mkoa.  <topic>: kitaifa 